**Leagăn**

*Daniela Bălăuță*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Flămândă luna se frământă

Rupând din foame rana ei,

Cu urletu-i ce nu cuvântă

Îneacă ceruri, frânge zmei.

.

Adună fluturi de prin oase

Își spală-n tuș durerea ei,

În gleznă îngeri mov își coase

Uitând de humă și de zei.

.

Ochii ar vrea să și-i ascundă,

Să doarmă numai cu-mprumut

Să bea din vis doar o secundă

Să-i plângă osul orb și mut.

.

Sub răni adoarme cu flori în piept,

Între aripi de mătase

O leagănă dorul alb și fiert,

Rana-i sfântă blând o coase.